Т.А.Мосіна лічыць, што паспяховаму авалоданню замежнай мовай дашкольнікам вельмі добра дапамагае тэатр, які з’яўляецца адной з самых яркіх, маляўнічых і даступных для дзіцячага ўспрымання сфер мастацтва. Тэатр прыносіць радасць, развівае ўяўленне і фантазію, садзейнічае станаўленню асобы, стварае станоўчы эмацыянальны фон, робіць жыццё больш багатым і разнастайным. — Патрэба ў тэатральных уражаннях у дзяцей надзвычай вялікая, бо тэатр — гэта заўсёды свята, — адзначае Т.А.Мосіна. — У параўнанні з іншымі відамі мастацтва ён валодае асаблівай сілай уздзеяння на малышоў. Толькі ў тэатры яны сустракаюцца з мастаком, які творыць на вачах. У дзяцей, якія ўдзельнічаюць у тэатральных пастаноўках, павышаецца інтарэс да заняткаў, абуджаюцца думкі, фантазіі, эмоцыі.